**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.03.2023, ora 08.00 – 12.03.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 12.03.2023, ora 07.00**

**RÂURI**

**I.N.H.G.A.** a emis o **actualizare de ATENŢIONARE Hidrologică, cod galben,** valabilă în intervalul **11.03.2023 ora 12:00 – 12.03.2023 ora 12:00**, vizând **Creşteri de debite şi niveluri pe unele râuri din bazinele hidrografice menţionate ca urmare a propagării, precipitaţiilor înregistrate şi cedării apei din stratul de zăpadă, cu posibile depăşiri ale COTELOR DE ATENTIE pe unele râuri** din bazinele hidrografice **Crasna, Crişul Alb, Bega Veche, Bega, Bistra (afluent al râului Timiş), Nera**, astfel:

**COD GALBEN**

**În intervalul 11.03.2023 ora 11:00 – 12.03.2023 ora 12:00** pe râurile din bazinele hidrografice: Crasna – sector aval S.H. Craidorolţ **(judeţul Satu Mare)**, Crişul Alb – bazin aval S.H. Crişcior **(judeţele: Hunedoara şi Arad)**, Bega Veche – bazin superior, Bega – bazin amonte S.H. Topolovăţ **(judeţul Timiş)**, Bistra (afluent al râului Timiş), Nera **(judeţul Caraş Severin)**. **Se ridică începând cu data de 11.03.2023 ora 11:00 Avertizarea Hidrologică din celelalte bazine hidrografice avertizate anterior.**

Aceast mesaj a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

* *Către PREFECTURILE JUDEŢELOR: Arad, Caraş-Severin, Hunedoara, Satu-Mare şi Timiş (5 prefecturi) – ATENŢIONARE Hidrologică, cod Galben.*

**Debitele au fost în creștere** ca urmare a precipitațiilor căzute în interval, cedării apei din stratul de zăpadă și propagării pe râurile din bazinele hidrografice: Iza, Tur, Lăpuș, Crișuri, Bega, Timiş, Bârzava, Moravița, Caraş, Nera, Cerna, Jiu, pe cursurile mijlocii și inferioare ale Someșului și Mureșului, creșterile s-au datorat numai propagării, iar pe celelalte au fost în general staționare.

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Buzău, Rm. Sărat, Putna, Prut, bazinul superior al Timișului, bazinele mijlocii și inferioare ale Jiului, Oltului, Argeșului, Ialomiţei, Trotușului, Moldovei, bazinul inferior al Bistriței și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Vedea, Tazlău, Bârlad și Jijia.

Se situează peste **COTELE DE ATENȚIE** râurile la stațiile hidrometrice: Crasna- Domănești (400+51)-jud.SM (sector îndiguit) și Sașa – Poieni (50)-jud. TM,

În interval s-au situat peste **COTELE DE ATENȚIE** râurile la stațiile hidrometrice: Rusca – Voislova (150+8)-jud. TM și Bistra – Obreja (85+9)-jud. CS,

Este în vigoare **ATENȚIONAREA HIDROLOGICĂ** Nr. 25 din 11.03.2023.

**Debitele vor fi în general staționare** pe râurile din bazinele hidrografice Vedea, Argeș, Ialomița, Siret, Prut, pe afluenții Oltului inferior și Dobrogea, iar pe cursurile mijlocii și inferioare ale Someșului, Crișurilor, Mureșului, Begăi, Timișului, Bârzavei, Carașului, Nerei, Cernei și Jiului vor fi în creștere prin propagare.

Pe celelalte râuri, debitele vor fi în scădere.

Se menține în vigoare **ATENȚIONAREA HIDROLOGICĂ** Nr. 25 din 11.03.2023.

**DUNĂRE**

**Debitul** la intrarea în ţară (secţiunea Baziaş) în intervalul 11.03.2023 – 12.03.2023 **a fost în scădere,** având valoarea **de** **7400 m3/s**, peste media multianuală a lunii **martie (6700 mc/s).**

În aval de Porţile de Fier debitele au fost în în scădere pe sectorul Gruia – Tr. Măgurele, staționare la Zimnicea și în creștere pe sectorul Giurgiu – Tulcea.

**Debitul la intrarea în ţară (secţiunea Baziaş) va fi staţionar (7400 m3/s).**

În aval de Porțile de Fier debitele vor fi în scădere pe sectorul Gruia – Giurgiu și în creștere pe sectorul Oltenița – Tulcea.

**2.** **Situația meteorologică în intervalul 11.03.2023, ora 09.00 – 12.03.2023, ora 06.00**

**ÎN ŢARĂ**

**A.N.M.** a emis **o actualizare Avertizare Meteorologică, pentru intervalul 11 Martie, ora 10 – 12 Martie, ora 15 astfel:**

**MESAJ 1:**

COD Galben, valabilă în intervalul **11.03.2023, ora 10.00 – 12.03.2023, ora 04.00**, vizând **intensificări ale vântului, în toate regiunile,** conform căreia: În toate regiunile, vântul va avea local și temporar intensificări, cu viteze de 50...65 km/h și izolat peste 70 km/h. La munte vor fi rafale de 70...80 km/h, iar pe creste vor depăși 90...110 km/h, treptat vor predomina ninsorile și va fi viscol.

COD PORTOCALIU: valabilă în intervalul **11.03.2023, ora 10.00 – 12.03.2023, ora 04.00**, vizând **intensificări susținute ale vântului, viscol puternic,** conform căreia: În intervalul menționat, la munte la altitudini de peste 1500 m, vântul va avea intensificări susținute, cu rafale de peste 120...140 km/h, va fi viscol puternic și vizibilitate foarte scăzută.

**MESAJ 2:**

**cod galben,** valabilă în intervalul **12.03.2023, ora 04.00 – 12.03.2023, ora 15.00**, vizând **intensificări ale vântului, în cea mai mare parte a Moldovei, precum și în Carpații Meridionali și de Curbură,** conform căreia: Local și temporar vor fi intensificări ale vântului în cea mai mare parte a Moldovei cu viteze de 55...70 km/h, precum și în Carpații Meridionali și de Curbură cu rafale de peste 70...90 km/h.

COD PORTOCALIU: valabilă în intervalul **12.03.2023, ora 04.00 – 12.03.2023, ora 10.00**, vizând **intensificări susținute ale vântului, viscol puternic, în Carpații Meridionali și de Curbură, la altitudini de peste 1500 m,** conform căreia: În intervalul menționat în Carpații Meridionali și de Curbură la altitudini de peste 1500 m, vântul va avea intensificări susținute, cu rafale de peste 120...140 km/h, va fi viscol puternic și vizibilitate foarte scăzută.

Aceaste mesaje meteorologice au fost transmise de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:*

*- Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti (Toate prefecturile: 42 prefecturi) –* ***COD Galben, Avertizare Meteo (MESAJ 1);***

*- Alba, Argeş, Bacău, Bihor, Bistriţa-Năsăud, Braşov, Buzău, Caraş-Severin, Cluj, Covasna, Dâmboviţa, Gorj, Harghita, Hunedoara, Maramureş, Mureş, Neamţ, Prahova, Sibiu, Suceava, Vâlcea şi Vrancea (22 prefecturi)* ***– COD PORTOCALIU (MESAJ 1);***

*- Bacău, Botoşani, Iaşi, Neamţ, Suceava şi Vaslui (6 prefecturi) –* ***COD Galben, Avertizare Meteo (MESAJ 2);***

*-Alba, Argeş, Braşov, Buzău, Caraş-Severin, Covasna, Dâmboviţa, Gorj, Hunedoara, Prahova, Sibiu, Vâlcea şi Vrancea (13 prefecturi) –* ***COD PORTOCALIU (MESAJ 2).***

**Vremea a fost vântoasă și s-a răcit** față de intervalul precedent, local semnificativ; astfel, pe parcursul zilei s-a menținut caldă, chiar deosebit de caldă în sud și est și a devenit apropiată de normal în vest. Cerul a fost temporar noros, iar noaptea s-a degajat îndeosebi în regiunile extracarpatice. Temporar au fost precipitații, în restrângere ca arie începând cu orele serii. Acestea au fost sub formă de ploaie în Muntenia, Dobrogea, local în Moldova și pe arii restrânse în Banat și Oltenia, predominant ploaie în Maramureș și Transilvania și pe alocuri în Crișana și mixte la munte, unde pe parcursul nopții s-au transformat doar în ninsoare. Ploile au avut și caracter de aversă, ziua în sud-estul teritoriului au fost însoțite de descărcări electrice și izolat s-au acumulat în jurul a 15 l/mp, iar pe raza județelor Constanța și Vâlcea a fost consemnată grindină de mici dimensiuni. Vântul a avut intensificări temporare în toate regiunile, cu viteze de 50...65 km/h și izolat peste 70 km/h în zonele joase de relief și rafale de peste 70...80 km/h la munte, unde la altitudini mari s-au depășit 120 km/h, viscolind ninsoarea și determinând scăderea vizibilității. Stratul de zăpadă s-a menținut la munte și măsura la ora 20, în platformele stațiilor meteorologice, până la 198 cm în Munții Făgăraș. Temperaturile maxime s-au încadrat între 7 grade la Șiria și Drumbrăvița de Codru și 19 grade la Tulcea și Medgidia, iar la ora 6 se înregistrau valori termice cuprinse între -3 grade la Sânnicolau Mare și Dumbrăvița de Codru și 8 grade la Gura Portiței. La începutul intervalului a fost ceață pe alocuri în Oltenia.

**LA BUCUREŞTI**

**Vremea a fost în continuare deosebit de caldă.** Cerul a avut înnorări, dar după-amiază și în a doua parte a nopții au fost și perioade de variabilitate. Trecător au fost ploi slabe de scurtă durată pe parcursul zilei, în a doua parte însoțite de descărcări electrice. Vântul a suflat moderat, cu intensificări temporare, cu rafale în jurul a 50 km/h. Temperatura aerului, în scădere față de intervalul precedent, a fost ca maximă de 17 grade la Filaret și Afumați și 18 grade în Băneasa, iar la ora 6 se înregistrau 1 grad în Băneasa și 2 grade la Filaret și Afumați.

 **3. Prognoza meteorologică în intervalul 12.03.2023, ora 09.00 – 13.03.2023, ora 09.00**

**ÎN ŢARĂ**

**Răcirea vremii va continua,** chiar semnificativ în regiunile extracarpatice, iar per ansamblu valorile termice se vor situa în jurul celor specifice perioadei. Cerul va avea înnorări în regiunile intracarpatice și va fi variabil în celelalate zone. La munte, izolat și trecător, ziua va mai ninge slab. Vântul va avea intensificări temporare pe parcursul zilei, în cea mai mare parte a Moldovei, cu viteze de 55...70 km/h, precum și în Carpații Meridionali și de Curbură, unde în primele ore se vor mai depăși 120...140 km/h, va fi viscol puternic și vizibilitate foarte scăzută, apoi va diminua în intensitate și se vor înregistra rafale de peste 70...90 km/h, iar pe arii mai restrânse și la cote mai reduse, în general 45...50 km/h, și în sud-vest și sud-est. În rest va sufla slab și moderat. Temperaturile maxime se vor încadra în general între 4 și 11 grade, iar cele minime între -7 și 3 grade, local mai scăzute în depresiuni.

**LA BUCUREŞTI**

**Valorile termice, mai ales cele diurne, vor fi în scădere** și se vor apropia de normele perioadei, astfel maxima va fi de 11...12 grade, iar cea minimă de -2...0 grade. Cerul va fi variabil, iar vântul va sufla moderat pe parcursul zilei și slab noaptea.

**4. Buletin nivometeorologic pentru perioada 10.03.2023 ora 20 - 12.03.2023 ora 20**

**Fenomene meteo predominante: Răcire. Precipitații mixte, temporar ninsori viscolite.**

**Principalele mecanisme ce conduc la declanșarea avalanșelor: Zăpadă umedă**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNŢII FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **MUNŢII BUCEGI** | **RISC ÎNSEMNAT (3)** | **RISC MODERAT (2)** |
| **Munții Țarcu-Godeanu**  | **RISC ÎNSEMNAT (3)** | **RISC MODERAT (2)** |
| **Munții Parâng- Șureanu** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **CĂLIMANI-BISTRIȚEI- CEAHLĂU** | **RISC ÎNSEMNAT (3) şi** **RISC MODERAT (2)** | **RISC ÎNSEMNAT (3) şi** **RISC MODERAT (2)** |
| **Munții Vlădeasa – Muntele Mare** | **RISC MODERAT (2)** | **RISC MODERAT (2)** |

**Evoluția vremii în intervalul 09.03.2023 - 10.03.2023:**

Vremea a fost caldă, cu temperaturi pozitive ziua la altitudini mai mici de 2000 m în Carpații Meridionali și de 1800 m în Carpații Orientali și Occidentali. Cerul a fost mai mult noros. Temporar s-au semnalat precipitații mixte în toate masivele, moderate cantitativ, predominant ploi sub 1800 m, dar și lapovițe sau ninsori în Orientali și mai mult ninsori la peste 1800 m. Pe arii restrânse în nordul Carpaților Orientali, în Carpații Occidentali și în vestul celor Meridionali, cantitățile de apă au depășit 10 l/mp. Vântul a suflat în general moderat, cu intensificări ce au atins 70-90 km/h în zonele înalte și trecător 100-110 km/h pe crestele din Carpații Orientali. Local s-a semnalat ceață, asociată și cu depunere de chiciură pe creste.

Stratul de zăpadă a scăzut sub 1800 m, cu până la 9 cm la Bucin și Stâna de Vale și a crescut ușor la peste 2000 m și în nordul Carpaților Orientali.

**În data de 10.03.2023, la ora 14:** stratul de zăpadă de pe platformele stațiilor meteorologice măsura:

**Carpaţii Meridionali:** 196 cm la Bâlea-Lac, 144 cm la Vf. Omu, 143 cm la Vf. Țarcu, 54 cm la Cuntu, 19 cm la Parâng, 19 cm la Păltiniș, 8 cm la Sinaia-1500**.**

**Carpaţii Orientali:** 153 cm la Vf. Călimani, 97 cm la Vf. Iezer, 79 cm la Ceahlău-Toaca, 56 cm la Bucin, 58 cm la Vf. Lăcăuți, 20 cm la Penteleu.

**Carpaţii Occidentali:** 50 cm la Stâna de Vale, 30 cm la Vf. Vlădeasa, 28 cm la Băișoara, 26 cm la Semenic, petice la Roșia Montană.

 **Prognoza vremii în intervalul 10.03.2023, ora 20:00 - 12.03.2023, ora 20:00:**

Vremea va intra într-un proces de răcire, devenind chiar geroasă în zonele înalte în noaptea de 11/12 martie, iar temperaturile în general ridicate de la începutul perioadei vor coborî la valori predominant negative. Cerul va fi temporar noros. Pe arii relativ extinse se vor semnala precipitații mixte. În noaptea de 10/11 martie și în prima parte a zilei de 11 martie se vor semnala temporar ploi sub 1800 m și predominant ninsori în zonele înalte, iar din după-masa și seara zilei de 11 martie, aria ninsorilor va cuprinde treptat întreaga arie montană. Precipitațiile vor avea și caracter de aversă și pot fi însoțite și de descărcări electrice în masivele vestice. Local cantitățile de precipitații vor depăși 10-15 l/mp și pe arii restrânse 20-25 l/mp. Vântul va prezenta intensificări în noaptea de 10/11 martie și în ziua de 11 martie din sector sud-vestic și vestic, cu viteze temporare 50-60 km/h în toate masivele și de 70-80 km/h în zonele înalte, și se va intensifica în noaptea de 11/12 martie din sector nord-vestic, cu rafale de 70-90 km/h în toate masivele și de 90-120 km/h în zonele înalte, viscolind ninsoarea și spulberând zăpada. Local se va semnala ceață, asociată cu depuneri de chiciură.

Temperaturi prognozate în intervalul 10.03.2023 ora 20 - 11.03.2023 ora 20:

**Peste 1800 m: temperaturi minime**: -5..0 grade

**temperaturi maxime:** -3..-2 grade

**Sub 1800 m: temperaturi minime:** -2..3 grade

**temperaturi maxime: 0**..7 grade (cu cele mai ridicate valori în Carpații Meridionali).

 Temperaturi prognozate în intervalul 11.03.2023 ora 20 - 12.03.2023 ora 20:

 **Peste 1800 m**: **temperaturi minime**: -14...-10 grade

 **temperaturi maxime**: -11… -7 grade

 **Sub 1800 m**: **temperaturi minime**: -9…-5 grade

 **temperaturi maxime**: -6…2 grade;

**Vânt la peste 2000 m:** în noaptea de 10/11 martie și în ziua de 11 martie din sector sud-vestic și vestic , cu viteze temporare de 70-80 km/h, în intensificare în noaptea de 11/12 martie din sector nord-vestic cu 90-120 km/h.

**Altitudinea izotermei de 0 grade:** în scădere de la 1800-2000 m la 400-900 m în cursul zilei de duminică, 12 martie.

**Evoluția stratului de zăpadă și a riscului de avalanșă**

**Munţii Făgăraş:** **RISC ÎNSEMNAT (3)**

La peste 1800 m, în partea superioară se întâlnește un strat de zăpadă proaspătă de până în 10 centimetri, iar precipitațiile predominant sub formă de ninsoare care se vor mai semnala, vor crește stratul de zăpadă proaspătă local la peste 20 centimetri. În profunzime se mai întâlnesc pe alocuri zone cu rezistență redusă în primii 30-40 cm. În interiorul stratului se găsesc cruste mai vechi de gheață, peste care straturile mai puțin rezistente din partea superioară pot aluneca, în special sub acțiunea unor suprasarcini.

În zonele de creastă se întâlnesc cornișe, iar în apropierea crestelor plăci de vânt mai vechi. Vântul intens va crea plăci noi de vânt pe versanții estici și sudici. Stratul de zăpadă este mai consistent pe versanții cu expunere nordică. Pe văi și în zonele adăpostite sunt depozite însemnate de zăpadă, care depășesc pe alocuri 2-3 metri.

Pe fondul temperaturilor mai ridicate din prima partea a intervalului, se mențin condițiile de declanșare spontană a unor avalanșe de dimensiuni medii, prin dislocarea și alunecarea stratului mai puțin stabil din partea superioară sau prin ruperea plăcilor de vânt, ce pot angrena în anumite situații și straturile mai vechi. Riscul declanșării avalanșelor va fi amplificat la supraîncărcări.

Sub 1800 m stratul de zăpadă are dimensiuni mai reduse pe versanții sudici și mai consistent pe cei

nordici și este umezit în partea superioară. În primele 24 de ore ale intervalului, sub acțiunea temperaturilor diurne pozitive și a precipitațiilor mixte, stratul se va umezi suplimentar și se va îngreuna, putând aluneca cu ușurință peste straturile mai vechi și compacte. Vor fi condiții pentru declanșarea unor avalanșe de topire de suprafață și izolat medii în etajul altitudinal 1600-1800 m, riscul fiind amplificat la supraîncărcări.

**Munţii Bucegi:** **RISC ÎNSEMNAT (3)**

La peste 1800 m, stratul de zăpadă s-a umezit în etajele altitudinale mai joase, spre creste fiind mediu stabilizat, cu excepția zonelor adăpostite unde sunt troiene și depozite mai însemnate de zăpadă. La suprafața zăpezii se întâlnesc câțiva centimetri de zăpadă proaspătă, iar stratul va mai crește în următoarele 48 de ore. În zonele de creastă sunt cornișe și plăci de vânt vechi, de grosimi variabile. Vântul intens va crea plăci noi de vânt pe versanții estici și sudici. Pe pantele suficient de înclinate vor fi condiții pentru declanșarea de avalanșe de dimensiuni mici sau medii, izolat spontan, dar mai ales în condiții de supraîncărcări, iar în apropierea crestelor va exista riscul ruperii plăcilor de vânt.

La altitudini de sub 1800 m, stratul de zăpadă, care este umezit în partea superioară și are dimensiuni reduse, se va umezi în continuare. Pe fondul temperaturilor diurne pozitive și al precipitațiilor mixte, acest strat se va umezi în continuare și vor fi condiţii pentru declanșarea spontană a unor avalanșe care izolat pot fi și medii, în special în etajul altitudinal 1600-1800 m, riscul fiind amplificat la supraîncărcări. Răcirea vremii din partea a doua a intervalului va aduce ninsori și la altitudini mai joase.

**Munții Țarcu-Godeanu: RISC ÎNSEMNAT (3)**

La peste 1800 m, se vor semnala predominant ninsori, trecător lapovițe sau ploi, iar stratul stratul de zăpadă va înregistra creșteri, local consistente în zonele de creastă. În profunzime sunt zone cu rezistență mai scăzută în primii 20-25 cm. În zona crestelor sunt cornișe, pe versanți unele plăci de vânt, iar pe văi și în zonele adăpostite, troiene şi depozite mai consistente de zăpadă. Spre bază stratul este în general compactat. Stratul superior de zăpadă este umezit, astfel încât, pe pantele suficient de înclinate se pot declanșa avalanșe de dimensiuni medii, prin dislocarea stratului instabil de la suprafață sau prin ruperea și alunecarea plăcilor de vânt din apropierea crestelor, care în cazuri izolate pot antrena și straturi mai vechi.

Riscul declanșării avalanșelor va fi amplificat la supraîncărcări ale stratului, dar poate apărea izolat și în mod spontan în prima parte a intervalului.

La altitudini de sub 1800 m, stratul de zăpadă este ușor consolidat și umezit. În etajul altitudinal 1600-1800 m, se pot declanșa izolat spontan avalanșe de dimensiuni mici și medii, riscul declanșării fiind amplificat la supraîncărcări.

**Munții Parâng-Șureanu: RISC ÎNSEMNAT (3)**

La peste 1800 m, stratul de zăpadă de la suprafață este ușor umezit și mediu stabilizat, dar mai prezintă local zone instabile în primii 20-30 cm, cu rezistență și coeziune redusă. Treptat vor predomina ninsorile, iar stratul va crește. În apropierea crestelor sunt formate plăci de vânt, pe creste cornișe, iar pe văi și pe pantele adăpostite sunt troiene şi depozite consistente de zăpadă. Vântul intens va crea plăci noi de vânt pe versanții estici și sudici. Stratul mai vechi, aflat dedesubt, este format din zăpadă întărită, cu cruste intercalate de gheață. Zăpada este umezită, iar pe pantele suficient de înclinate se pot declanșa avalanșe de dimensiuni medii, prin alunecarea stratului cu rezistență local scăzută de la suprafață peste straturile mai vechi, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări ale stratului, dar putând apărea izolat și în mod spontan în prima parte a intervalului.

La altitudini sub 1800 m, stratul de zăpadă are dimensiuni reduse și este umezit, mai ales la altitudini joase. Sub influența temperaturilor diurne pozitive și a precipitațiilor mixte din prima parte a intervalului, stratul se va menține umed și vor fi condiţii pentru declanșarea unor avalanșe de dimensiuni mici și izolat medii la peste 1500 m, mai ales la supraîncărcări, dar izolat și spontan. Răcirea vremii va aduce ninsori și la altitudini joase.

**Munţii Rodnei:** **RISC ÎNSEMNAT (3)**

La peste 1800 m, stratul este instabil în ansamblu, cu un strat de zăpadă proaspătă la suprafață ce are pe alocuri 20-30 cm, depus peste un strat mai vechi, cu rezistență încă scăzută și coeziune slabă între cristale, ce depășește pe alocuri 30-40 cm. Spre baza stratului, zăpada veche este compactată și întărită. Pe văi și în zonele adăpostite sunt troiene şi depozite însemnate, ce depășesc 1-2 m. În zona crestelor sunt formate cornișe și numeroase plăci de vânt.

Pe pantele suficient de înclinate și pe văile unde sunt depozite mari de zăpadă, se pot declanșa avalanșe de dimensiuni medii și izolat mari, prin alunecarea straturilor puțin rezistente din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan pe fondul temperaturilor apropiate de 0 grade Celsius în prima parte a intervalului. Avalanșele pot angrena izolat și straturile subiacente, mai vechi.

La altitudini de sub 1800 m, la suprafață se întâlnește un strat consistent de zăpadă cu stabilitate și rezistență încă scăzute, spre bază zăpada veche fiind întărită. Pe fondul temperaturilor diurne încă pozitive în următoarele 24 de ore și al precipitațiilor mixte, zăpada se menține umedă și se pot produce spontan avalanșe de dimensiuni medii, prin alunecarea stratului superior. Riscul declanșării avalanșelor va fi amplificat la supraîncărcări oricât de slabe. Răcirea vremii va aduce ninsori până la altitudini joase.

**Munţii Călimani-Bistriţei-CEAHLAU: RISC ÎNSEMNAT (3) şi RISC MODERAT (2)**

La peste 1800 metri, în masivele Călimani și Bistriței, stratul de zăpadă de la suprafață prezintă rezistență scăzută în primii 50 cm și sunt așteptate ninsori moderate, care vor duce la creșterea stratului. Pe văi și în locurile adăpostite se întâlnesc depozite mai mari de zăpadă, iar în apropierea crestelor plăci mai vechi de vânt. Vântul intens va crea plăci noi de vânt pe versanții estici și sudici. Pe pantele suficient de înclinate se pot declanșa avalanșe de dimensiuni medii, prin alunecarea stratului puțin stabilizat din partea superioară sau prin ruperea plăcilor de vânt, riscul fiind prezent mai ales la supraîncărcări, dar putând apărea izolat și în mod spontan. În unele cazuri se pot antrena în avalanșe și straturile din profunzime.

În Masivul Ceahlău se întâlnesc local zone cu instabilitate moderată. La suprafață zăpada este umezită, pe fondul temperaturilor diurne pozitive înregistrate. Zăpada este îngreunată și poate aluneca peste straturile mai vechi, pe pantele mai înclinate, ducând la declanșarea unor avalanșe izolate, riscul fiind amplificat la supraîncărcări. Răcirea vremii va aduce ninsori inclusiv la altitudini joase.

Riscul declanșării avalanșelor va fi însemnat în masivele Călimani și Bistriței și moderat în Ceahlău.

La altitudini mai mici de 1800 de metri, zăpada de la suprafață se menține umedă în primele 24 de ore, astfel încât pe pantele suficient de înclinate vor fi condiții pentru declanșarea spontană a unor avalanșe de dimensiuni mici și medii la peste 1500 m, mai ales pe văile unde sunt acumulări mai importante, prin alunecarea zăpezii din partea superioară a stratului, riscul fiind însemnat în masivele Călimani și Bistriței și moderat în Ceahlău. Riscul va fi amplificat la supraîncărcări.

**Munţii Vlădeasa, Muntele Mare:** **RISC MODERAT (2)**

Vremea se va răci accentuat și treptat vor predomina ninsorile, care vor depune local un strat consistent de zăpadă proaspătă la toate altitudinile. Zăpada este umezită de la suprafață, astfel încât, în prima parte a intervalului inclusiv spontan, iar odată cu scăderea temperaturilor mai ales la supraîncărcări, pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni mici sau izolat medii prin alunecarea stratului superior peste stratul vechi și relativ compact, sau prin ruperea și alunecarea unor plăci de vânt formate în apropierea crestelor.

Avalanșe de topire de dimensiuni mici și izolat medii pot apărea în mod spontan și la altitudini mai joase.

**Notă:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***
	1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

**ABA Jiu** şi **GNM-CJ Gorj**, inf. despre o **poluare accidentală cu irizaţii de produse petroliere irizatii si praf de cărbune antrenat de apă, pete de ulei pe suprafaţa râului Jiu, aval de Priza Rovinari circa 500m, jud. Gorj, observată în data de 11.03.2023, ora 11:40.** Reprezentanţii SGA GORJ s-au deplasat pe teren. SGA Gorj a prelevat 3 probe de apă. A fost semnalată prezenţa irizațiilor pe râul Jiu, aval termocentrală pe câteva sute de metri. S-a identificat cauza poluării, Sucursala Electrocentrale Rovinari, a procedat la curăţirea reţelei de apă pluvială din termocentrala Rovinari, cu jet de apă, iar depunerile de praf de cărbune decantate de pe aceasta au fost evacuate în emisar, Râul Jiu. Personalul SGA Gorj a intervenit cu Spill Sorb în aval mal drept Râul Jiu, pe circa 250m pentru diminuarea şi stoparea propagării undei de poluare în aval.

**ABA Argeş şi APM Argeș** revin cu informaţii suplimentare despre poluarea accidentală din data de 10.03.23, ora 10.15, s-a produs o poluare accidentală a apei pârâului Glâmbocel și a solului pe o suprafață de cca. 120 mp teren agricol privat cu un amestec de 100 litri apă de zăcământ și 80 litri țiței, cauzată de coroziunea conductei de transport de la Parc 74 Bogați la Parc 41 Bogați, Zona de Producție Valahia, județul Argeș, aparținând OMV Petrom SA.

Au fost efectuate urmatoarele lucrari in scop de ecologizare a zonei afectate de avaria conductei de pompare titei intre Parc 74-Parc 41 Bogati:

***-au fost montate 3 baraje absorbante;***

***-a fost vidanjata pelicula de titei care s-a strans in jurul barajelor;***

***-a fost curatata zona de sol afectat de scurgerea de titei;***

***-au fost schimbate pe rand pana la ora 18 cele 3 baraje absorbante montate pe lungimea de rau cu irizaţii cu pelicule fine de titei.***

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 09.03.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie din teritoriu.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

**Garda Forestiera Suceava** inf. telefonic, despre izbucnirea unui **incendiu de litiera de padure de fag, cu varsta de 35 de ani, in zona Ocolului Silvic Targu Ocna, jud. Bacău, loc. Slanic Moldova, in padure fond forestier de Stat, UP3 Bogata, UA107A, incendiu izbucnit in data de 11.03.2023, ora 19:00, au intervenit echipaje ISUJ Bacau si Onesti, fiind afectate 2,5 hectare**, incendiu in curs de stingere. Se va reveni cu informatii suplimentare.

**ARBDD** Tulcea revine cu informaţii referitoare la **incendiul de vegetaţie izbucnit în data de 10.03.2023, ora 16.00, în zona amenajării piscicole Obretin, județul Tulcea, precizând că acesta s-a stins de la sine în data de 11.03.2023, ora 08.00. A ars stuf, papură şi rogoz pe o suprafaţă totală de aproximativ 250 ha**. Nu au fost observate mortalităţi la speciile de păsări şi animale sălbatice în zona incendiată.

**ARBDD** Tulcea revine cu informaţii referitoare la **incendiul de vegetaţie izbucnit în data de 10.03.2023, ora 12.30, în zona amenajării piscicole Popina, bazin E22, județul Tulcea, precizând că acesta s-a stins de la sine în data de 11.03.2023, ora 12.00. A ars stuf, papură şi rogoz pe o suprafaţă totală de aproximativ 50 ha**. Nu au fost observate mortalităţi la speciile de păsări şi animale sălbatice în zona incendiată.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 09.03.2023 – 10.03.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad: In județul Iași,** se menține Treapta III de restrictii:

 **Judetul Botosani:**

 - Se mentine situatia de restrictii in alimentarea cu apa pentru piscicultura la folosinta:

 - S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

 - Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

 **Judetul Iasi:**

- Se mentine situatia de restrictii in alimentarea cu apa pentru piscicultura la folosintele:

 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin incetarea livrarii apei din sursa r. Miletin - ac.Halceni.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

 - Se mentine situatia de restrictii in alimentarea cu apa pentru piscicultura prin reducerea debitului la sursa r. Ezareni - ac. Ezareni, corespunzator treptei III, incepand cu data de 01.09.2022, pentru Statiunea de Cercetare Dezvoltare pentru Acvacultura si Ecologie Acvatica Horpaz.

 **Judetul Vaslui:**

 - Se mentin prevederile „Planului de restrictii si folosire a apei in perioade deficitare”, astfel:

 \* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

 \* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti, sursa acumularea Manjesti.

**A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

DIRECȚIA COMUNICARE